作者:貫休
標題:上顧大夫
內容:碧海漾仙洲，驪珠外無寶。一嶽倚青冥，群山盡如草。君侯聖朝瑞，動只關玄造。誰雲倚天劍，含霜在懷抱。誰雲青雲險，門前是平道。洪民亦何幸，裡巷清如掃。至化無經綸，至神無祝禱。即應炳文柄，孤平去浩浩。即應調鼎味，比屋堪封保。野人慕正化，來自海邊島。經傳髻裡珠，詩學池中藻。閉門十餘載，庭杉共枯槁。今朝投至鑒，得不傾肝腦。斯文如未精，歸山更探討。